Oliy taʼlim muassasalariga test sinovlari orqali qabul qilish tizimini takomillashtirish boʻyicha qoʻshimcha chora-tadbirlar toʻgʻrisida
(resolution, 2026-01-01)

Qayd etish lozimki, 2018/2019 oʻquv yilida ilk marotaba oliy taʼlim muassasalari bakalavriat taʼlim yoʻnalishlariga oʻqishga qabul qilish uchun test sinovlari ochiq maydonli binolarda oʻtkazildi. Imtihonlarni oshkora va shaffof tarzda oʻtkazish maqsadida abituriyentlar binoga kirishda shaxsni identifikatsiyalash qurilmalari yordamida tekshirildi, test sinovlari kuzatuv kameralari yordamida nazorat qilindi. Ushbu jarayonlar abituriyentlarning ota-onalari uchun bevosita katta monitorlarda, Internet tarmogʻi va televideniye orqali toʻgʻridan-toʻgʻri namoyish qilindi. Shu bilan birga, sohada amalga oshirilayotgan islohotlarni davom ettirgan holda, oliy taʼlim muassasalariga oʻqishga qabul qilishda oʻtkaziladigan kirish test sinovlarini xalqaro standartlarga muvofiqlashtirish, shuningdek yoshlarning taʼlim olishga boʻlgan ishtiyoqini ragʻbatlantirish maqsadida abituriyentlarning bir nechta bakalavriat taʼlim yoʻnalishlari boʻyicha tanlovda ishtirok etishlari uchun keng imkoniyatlar yaratish lozim. Mamlakatimizni yanada rivojlantirish uchun oldimizda turgan ustuvor vazifalarni professional darajada bajarishga qodir yoshlarni tarbiyalash, iqtisodiyot tarmoqlari va ijtimoiy sohani yuqori malakali kadrlar bilan taʼminlash maqsadida, shuningdek 2017 ― 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid davlat dasturiga muvofiq: 1. Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda — Davlat test markazi), Oliy va oʻrta maxsus taʼlim vazirligi, Xalq taʼlimi vazirligi, Moliya vazirligi hamda Iqtisodiyot va sanoat vazirligining quyidagi takliflari maʼqullansin: 2019/2020 oʻquv yili qabuli doirasida abituriyentlarga oliy taʼlim muassasalarining test sinovi topshiriladigan fanlar majmuasi bir xil boʻlgan uchtagacha bakalavriat taʼlim yoʻnalishida tanlovda ishtirok etish huquqini berish; 2019/2020 oʻquv yili qabulidan boshlab oliy taʼlim muassasasiga oʻqishga qabul qilish boʻyicha kirish test sinovlarini iyul-avgust oylarida oʻtkazish; 2021/2022 oʻquv yili qabulidan boshlab test sinovi topshiriladigan fanlar majmuasini ikki boʻlimga ajratib, birinchi boʻlimga barcha test topshiruvchilar uchun majburiy uchta fan — ona tili (oʻzbek, rus yoki qoraqalpoq tili), matematika va Oʻzbekiston tarixi, ikkinchi boʻlimga abituriyent tanlagan bakalavriat taʼlim yoʻnalishiga mos ikkita fanni kiritish; test sinovlari tashkil etilayotgan oʻquv yilidan avvalgi yillarda taʼlim muassasalarini tugatgan abituriyentlardan (nogironligi boʻlgan yoki toʻliq davlat taʼminotidagi shaxslar bundan mustasno) test sinovlarida ishtirok etishi uchun bazaviy hisoblash miqdorining yarim baravari miqdorida toʻlov undirish; abituriyentning test sinovida toʻplagan ballari haqidagi maʼlumotni test sinovi oʻtkazilgan kunning ertasiga, uning talabalikka tavsiya etilgani yoki etilmagani boʻyicha belgilangan tartibda tasdiqlangan tanlov natijasini test sinovlarini oʻtkazish jarayoni toʻliq yakunlangandan keyin bir hafta muddat ichida Bilim va malakalarni baholash agentligining rasmiy veb-saytida eʼlon qilish. 2. Belgilab qoʻyilsinki: test sinovi topshiriqlari davlat taʼlim standartlari va oʻquv dasturlari asosida tuziladi; test sinovi materiallarining maʼno-mazmuni umumiy oʻrta taʼlim tizimidagi fanlarning oʻquv dasturlariga moslashtiriladi; abituriyentlarning nazariy bilimlarni oʻzlashtirish darajasi bilan birga mantiqiy fikrlashi, masala va misollarni bajara olish qobiliyati va taʼlimning keyingi bosqichiga tayyorgarligini baholaydigan, kompetensiyaga asoslangan test topshiriqlari ishlab chiqiladi; bakalavriat taʼlim yoʻnalishlariga mos test sinovi topshiriladigan fanlar majmuasi, baholash mezonlari, test topshiriqlari soni va test sinovlarini oʻtkazishning aniq muddatlari Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasi tomonidan, Toshkent davlat yuridik universiteti bakalavriat taʼlim yoʻnalishlari boʻyicha test sinovlari topshiriladigan fanlar majmuasi esa universitet tomonidan belgilanadi; bakalavriat taʼlim yoʻnalishlariga mos test sinovi topshiriladigan fanlar majmuasi har yili 15-oktabrga qadar eʼlon qilinadi; Oʻzbekiston Respublikasining oliy taʼlim muassasalariga oʻqishga qabul qilishning davlat buyurtmasi parametrlari tasdiqlangandan soʻng, yangi bakalavriat taʼlim yoʻnalishlari tashkil etilgan taqdirda, ularga mos test sinovi topshiriladigan fanlar majmuasi alohida tasdiqlanadi; 2019/2020 oʻquv yili qabulidan boshlab Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasi tomonidan belgilanadigan davlat oliy taʼlim muassasalariga bakalavriatga oʻqishga kirish uchun abituriyentlar Davlat xizmatlari markazlari yoki Oʻzbekiston Respublikasi Yagona interaktiv davlat xizmatlari portali orqali murojaat qiladilar. 3. Bilim va malakalarni baholash agentligi huzurida yuridik shaxs tashkil etmagan holda Bilim va malakalarni baholash agentligi faoliyatini rivojlantirish jamgʻarmasi (keyingi oʻrinlarda — Jamgʻarma) tashkil etilganligi maʼlumot uchun qabul qilinsin. Quyidagilar Jamgʻarmani shakllantirish manbalari etib belgilansin: Bilim va malakalarni baholash agentligi tomonidan shartnoma boʻyicha jismoniy va yuridik shaxslarga xizmatlar koʻrsatishdan tushgan mablagʻlar; abituriyentlardan test sinovlarida ishtirok etishi uchun undirilgan toʻlovlar; Jamgʻarmaning vaqtincha boʻsh mablagʻlarini joylashtirishdan olinadigan daromadlar; yuridik va jismoniy shaxslarning homiylik xayriyalari; xalqaro moliya tashkilotlari va xorijiy davlatlarning grantlari hamda texnik koʻmaklashish mablagʻlari; qonun hujjatlari bilan taqiqlanmagan boshqa mablagʻlar. 4. Belgilansinki, Jamgʻarmaning mablagʻlari foizdagi ulushi chegaralanmagan holda quyidagi maqsadlarga sarflanadi: Bilim va malakalarni baholash agentligining moddiy-texnik bazasini mustahkamlash; Bilim va malakalarni baholash agentligi xodimlarini, shu jumladan xorijiy davlatlarning ilmiy-tadqiqot, taʼlim va boshqa muassasalarida oʻqitish, malakasini oshirish va stajirovka oʻtash; Bilim va malakalarni baholash agentligi xodimlarining lavozim maoshiga (ragʻbatlantirish koeffitsiyentini hisobga olgan holda) oylik ustamalar va boshqa ragʻbatlantiruvchi toʻlovlarni amalga oshirish; fuqarolik-huquqiy shartnomalar asosida yuqori malakali mutaxassislarni, shu jumladan xorijiy ekspertlar va xorijda istiqomat qilayotgan vatandoshlarni Bilim va malakalarni baholash agentligiga ishlash uchun jalb etish; test sinovlari jarayoniga jalb etilgan ishtirokchilarga (bino rahbari va guruh nazoratchilari) ish haqi toʻlash; test sinovlari oʻtkaziladigan binolarning ijara toʻlovlarini amalga oshirish; qonun hujjatlarida taqiqlanmagan Bilim va malakalarni baholash agentligi faoliyati bilan bogʻliq boshqa chora-tadbirlar. 5. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan belgilangan tartibda shakllantiriladigan roʻyxatlar boʻyicha, test sinovlari oʻtkaziladigan binolarni jihozlash uchun olib kelinadigan, Oʻzbekiston Respublikasida ishlab chiqarilmaydigan uskunalar (shaxsni identifikatsiyalash vositalari, video qayd qilish qurilmalari, barmoq izlarini tekshiruvchi, mobil aloqa toʻlqinini toʻsuvchi vositalar, metall detektorlar hamda monitorlar) 2022-yil 1-yanvarga qadar bojxona toʻlovlaridan (bojxona yigʻimlaridan tashqari) ozod qilinsin. 6. Oʻzbekiston Respublikasi Vazirlar Mahkamasi: mazkur qarorda belgilangan vazifalardan kelib chiqqan holda Davlat test markazining xodimlarning cheklangan soni 186 nafardan iborat boʻlgan yangilangan tuzilmasini tasdiqlash va uning faoliyatini yanada takomillashtirish toʻgʻrisidagi Hukumat qarorini bir oy muddatda qabul qilsin; Qoraqalpogʻiston Respublikasi, viloyatlar va Toshkent shahar maʼmuriy markazlarida Davlat test markazlari hududiy boʻlimlarini joylashtirish va kelgusida test sinovlarini yil davomida oʻtkazish maqsadida yengil konstruksiyali materiallardan katta sigʻimli bino va inshootlarni qurish boʻyicha bir oy muddatda Oʻzbekiston Respublikasi Prezidenti Administratsiyasiga taklif kiritsin. 7. Oʻzbekiston Respublikasi Prezidentining 2017-yil 16-noyabrdagi PQ-3389-son “Respublika oliy taʼlim muassasalari bakalavriatiga kirish test sinovlarini oʻtkazish tartibini takomillashtirish toʻgʻrisida”gi qaroriga ilovaga muvofiq oʻzgartirish va qoʻshimchalar kiritilsin. 8. Davlat test markazi manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 9. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti maslahatchisi A.A. Abduvaxitov zimmasiga yuklansin. 1. 1-bandning: ikkinchi xatboshisidagi “1-avgustdan 15-avgustgacha” soʻzlari “iyul-avgust oylarida” soʻzlari bilan almashtirilsin; uchinchi xatboshisi quyidagi tahrirda bayon etilsin: “abituriyentning test sinovidan toʻplagan ballari haqidagi maʼlumotni test sinovi oʻtkazilgan kunning ertasiga, uning talabalikka tavsiya etilgani yoki etilmagani boʻyicha belgilangan tartibda tasdiqlangan tanlov natijasini test sinovlarini oʻtkazish jarayoni toʻliq yakunlangandan keyin bir hafta muddat ichida Davlat test markazining rasmiy veb-saytida eʼlon qilish;”. 2. 4-bandi quyidagi tahrirda bayon etilsin: “Oʻzbekiston Respublikasi Moliya vazirligi: test materiallarini tayyorlash va test sinovlari natijalari oʻz vaqtida eʼlon qilinishini taʼminlash maqsadida Davlat test markaziga zamonaviy moddiy-texnik vositalar va jihozlar xarid qilish uchun 2018-yildan boshlab Oʻzbekiston Respublikasi Davlat budjetidan zarur mablagʻlar ajratilishini nazarda tutsin; Davlat test markazining budjetdan tashqari mablagʻlari hamda oliy taʼlim muassasalarining oshirilgan toʻlov-kontrakt tushumlari (5 foizgacha miqdorda) hisobiga bir oy muddatda Davlat test markazi huzurida Davlat test markazi faoliyatini rivojlantirish jamgʻarmasini tashkil etsin”.